
Sülysáp Nagyközség Önkormányzata Képviselő-testületének
2011. április 14-én tartandó munkaterv szerinti ülésére

1. napirendhez

Tárgy: Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII.22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.
Kérem a tisztelt Képviselő-testületet, hogy a tájékoztatót megtárgyalni és elfogadni szíveskedjen!

…/2011. (IV. 14.) ÖKT határozati javaslat

Sülysáp Nagyközség Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.

Határidő: azonnal

Felelős: polgármester

Sülysáp, 2011. április 6.

Láttam!

Tóth Krisztina s.k.

jegyző
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2011. március 10-ei és április 14-ei ülése között 4 testületi döntés végrehajtási határideje járt le, az alábbiak szerint:

	Határozat száma
	Határozat kelte
	Döntés
	Határidő
	Állapot

	17/2011
	2011-01-20
	A 425/10 hrsz.-ú ingatlanra haszonbérleti szerződés megkötése Szabó Endrével
	2011-03-20
	végrehajtva

	18/2011
	2011-01-20
	A Sülysáp 768 hrsz.-ú ingatlanra haszonbérleti szerződés megkötése Hornyák Zoltánnal
	2011-03-20
	végrehajtva

	29/2011
	2011-03-31
	A helyi buszjárat üzemeltetésére vonatkozó szerződés megkötése a Győri Antal által alapított céggel
	2011-03-31
	végrehajtva

	42/2011
	2011-03-21
	Bérleti szerződés meghosszabbítása a Vodafone Zrt.-vel
	2011-03-21
	szerződéstervezet még egyeztetés alatt áll


II. Tájékoztató az előző ülés óta történt fontosabb eseményekről
A 2011. március 10-i képviselő-testületi ülés óta a következő fontosabb események történtek:

2011. március 04-én a gyömrői polgármester meghívására egy megbeszélésen vettem részt Gyömrőn, a Polgármesteri Hivatalban. A megbeszélés célja a térség településeinek összefogása olyan ügyekben, amelyek hatékonyabban és olcsóbban oldhatók meg térségi összefogással. A megbeszélés egy részén részt vettek a MÁV Zrt. képviselői is, akik bemutatták a MÁV elképzelését a 120A vasúti fővonal állomásainak felújításával kapcsolatban.

2011. március 10-én szintén Gyömrőn folytatódtak a MÁV és a 120A vasúti fővonal településeinek megbeszélései. Képviselő-testületünknek várhatóan májusban kell határozatban rögzíteni szándékát az állomások üzemeltetése tárgyában.

2011. március 11-én a Polgármesteri Hivatalban jegyző asszonnyal megbeszélést folytattunk a tervezett árnyékolástechnikai összeszerelő üzem és raktár elvi építési engedélyével, illetve az építkezéshez szükséges terület értékesítésével kapcsolatban.

2011. március 15-én a Nemzeti Ünnep alkalmából megemlékezést tartottunk a Wass Albert Művelődési Központban, majd a Petőfi-emléktáblánál koszorúkat helyeztünk el.

2011. március 16-17-én két napos konferencián vettem részt a Magyar Önkormányzatok Szövetsége szervezésében, az „Önkormányzati rendszer átalakításának irányai” címmel. A konferencián előadások hangzottak el az oktatási rendszer átalakításával, az Önkormányzatok jövőjével kapcsolatban.

2011. március 21-én a MÁV képviselőjével a sülysápi állomásokon helyszíni bejárást tartottunk. Elhangzott, hogy mindenhol nyílászárócserét, padlófűtést, homlokzat- és tetőfelújítást, valamint belső WC-mosdó kialakítását tervezik. A tervek április közepére készülnek el.

2011. március 21-én találkoztam Lorászkó Péterrel, aki egy régészeti élményparkot kíván Sülysápon megépíteni. Az ezzel kapcsolatos előterjesztés az április 14-i testületi ülés napirendjén is szerepel.

2011. március 21-én Kecser István képviselő úrral, a PTÜB elnökével megbeszélést folytattunk a Rákóczi út végén lévő ingatlanok tulajdonosaival, akik szeretnék, ha tulajdonolt területük átminősülhetne lakóterületté. Képviselő úrral elmondtuk, hogy a terület átminősítése ellen elvi kifogásunk nincsen, azonban a szükséges költségeket mindenképpen az érintetteknek kell állniuk. Miután kiderült, hogy egy együttműködés keretében tőlünk várják ez ügyben a segítséget, elmondtuk, hogy üzleti alapon elképzelhetőnek tartjuk, de csak olyan megoldás jöhet szóba, ahol az Önkormányzat számára is kifizetődő az együttműködés.

2011. március 22-én a Tápióvidéki Területfejlesztési Társulás ülésén vettem részt, ahol beszámolók hangzottak el a csatorna beruházás projekt aktuális állásáról, a közbeszerzési kiírások előrehaladásáról stb. Előterjesztésem mellékleteként olvasható a projekttel kapcsolatos legfrissebb információ.

2011. március 22-én a Monori Városi Bíróságon Önkormányzatunk alperesként érintett volt egy tárgyaláson, miután a Dózsa György úton kihelyezett egyik buszmegállóhoz közeli ingatlan tulajdonosa a szükségesnél nagyobb fokú zavarásnak minősítette a háza előtti buszmegálló elhelyezését, ezért a megálló elhelyezését, vagy kártérítés megállapítását kérte a Bíróságtól. A per helyszíni szemlével júniusban folytatódik.

2011. március 22-én a Terra Innova Kft. képviselőivel találkoztam. Ez a cég szeretne a piactér sarkán egy benzinkutat építeni, valamint cserébe megépítené a „tükrös kereszteződés” helyén a sokak által régóta vágyott körforgalmat. A megvalósítás előtt jelenleg komoly akadályok állnak, ezek áthidalására keressük a megfelelő megoldást.

2011. március 23-án jegyző asszonnyal Pécelen vettünk részt egy informatikai rendszer bemutatóján. A rendszer segítségével az elektronikus ügyintézés harmadik szintje érhető el. Tekintettel azonban a közigazgatási rendszer küszöbön álló átalakítására, egyelőre a várakozó álláspontot javaslom ez ügyben.

2011. március 24-én a Pest Megyei Önkormányzat szervezésében a Megyeházán tartott „Zöldenergia konferencián” vettem részt. Előadások hangzottak el a zöldenergia felhasználásának különböző területeivel kapcsolatban, valamint a kormányzati elképzelések is ismertetésre kerültek a zöldenergia-hasznosítással kapcsolatban.

2011. március 25-én Úri és Mende polgármestereivel közösen találkoztunk a Monori Rendőrkapitányság vezetőjével, valamint a sülysápi őrsparancsnok úrral. A bűnügyi statisztikák felhasználásával áttekintettük a rendőrség 2010. évi munkáját.

2011. március 25-én a Tápiómenti Tömegsport Alapítvány által szervezett mezei futóbajnokságon díjakat adtam át.

2011. március 26-án a Csicsergő Napköziotthonos Óvoda „Csicsergő nap”-ján vettem részt.

2011. március 30-án a Tápiómenti Többcélú Kistérségi Társulás ülést tartott, ahol döntést hoztunk a költségvetés módosítása tárgyában, valamint jóváhagytuk a Kistérségi Gondozási Központ módosított szakmai programját.

2011. március 30-án Gyermekjóléti Tanácskozást tartottunk a Polgármesteri Hivatal tanácskozó termében.

2011. március 30-án rendkívüli Képviselő-testületi ülést tartottunk.

2011. április 1-jén Rákoshegy, Rákoskert, Maglód, Maglódi nyaraló, Gyömrő, Mende, Pusztaszentistván, Sülysáp, Szőlősnyaraló, Tápiószecső állomások érintett önkormányzataival az állomás felújítások utáni közös üzemeltetésről egyeztettünk Gyömrőn. Megállapodtunk, hogy a közös üzemeltetés érdekében a későbbiekben a részletek egyeztetésével folytatjuk a megbeszélést.

2011. április 1-jén pályázatot nyújtottunk be a Szőlősnyaralói Tagiskola sportlétesítményének fejlesztésére.

2011. április 1-jén Balog Mónika és Szücsi Csaba képviselőkkel megbeszélést folytattunk a gyermekorvosokkal annak érdekében, hogy egyes félreértéseket eloszlassunk, és megoldást keressünk azokra a problémákra, amik megnehezítik a békés egymás mellett élést.

2011. április 4-én részt vettem a Tápióbicskei csata 162. évfordulója alkalmából rendezett megemlékezésén a Tápió-patak tápióbicskei hídjánál.

2011. április 5-én Molnár Istvánnal megtekintettük a gyermekorvosi rendelő és lakás fűtési rendszerét egy olcsóbb megoldás kialakításának reményében.

2011. április 5-én a Sorskerék Alapítvány képviselőivel találkoztam és megtekintettünk néhány önkormányzati tulajdonú ingatlant, mivel az Alapítvány bérleti formában épületet keres célja megvalósításához. Az ezzel kapcsolatos részletek az április 14-ei testület ülés napirendjén szereplő előterjesztésben olvashatók.

2011. április 6-án a Tápiómenti Területfejlesztési Társulás Elnöksége és Közbeszerzési Bizottsága ülésezett Nagykátán. Jóváhagytuk a Társulás közbeszerzési tervét, valamint döntöttünk a közbeszerzési tanácsadó szerződésének felbontásáról. Meghallgattuk a munkaszervezet tájékoztatóját a projekt aktuális állásáról.

2011. április 6-án aláírtuk a Polgármesteri Hivatal akadálymentesítésére vonatkozó pályázati dokumentációt.

Sülysáp, 2011. április 6.


Horinka László s.k.

